Advan Hozić
Advan Hozić, bosanskohercegovački književnik: pripovjedač, romansijer, dramski pisac i pjesnik, je rođen u Kotor-Varoši 6. juna 1926. godine. Osnovnu školu završava u Kotor-Varoši, a gimnaziju i oficirsku vojnu školu u Banjoj Luci, Mostaru i Sarajevu. Dobitnik je mnogih priznanja i nagrada, a uvršten je i u školsku lektiru. Učestvovao je u antifašističkom ratu od oktobra 1941. godine. Napisao je sedam radio-igara, a izvođena su mu i dva pozorišna djela: komedija Malinjak i drama Rat. U njegovom djelu, pored desetak knjiga publicistike, do­minantno mjesto zauzimaju romani: Dobroćudni ratnici, Tri Ješina junačka dana, Vrabac s puškom, Dva i po borca, Dječaci iz Ulice Zmaja od Bosne, Glavna snaga, Lopuža i Dječak i balon. Objavio je i nekoliko zbirki priča: Drugovi, Prava puška, Sumnjivi telećak, Čudo od djeteta, Azrino magare, te zbirke pjesama: Djed i unuk i Prođimo ispod duge. Štampana mu je i zbirka sjećanja na više umrlih bosanskohercegovačkih pisaca Vijenac od slova i sjećanja. Advan Hozić je umro u Sarajevu u 86. godini života.